

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 |  **Nr.9** |  2025. gada 29. maijā  |

**18.**

**Par atļauju pieņemt dāvinājumu (ziedojumu)**

 Ogres novada pašvaldībā (turpmāk – Pašvaldība) 2025. gada 15. aprīlī saņemts Latvijas Mākslinieku savienības biedres Silvijas Ausmas Jākobsones iesniegums (Pašvaldībā reģistrēts ar Nr. 2-4.3/708) par mantas dāvinājuma (ziedojuma) - gleznas “FOLKLORAS GRUPA”, izmērs 150 cm x 100 cm, materiāls audekls/eļļa pieņemšanu.

 Glezna “FOLKLORAS GRUPA” gleznota 1983. gadā izstādei “Veltījums Krišjānim Baronam”.

Silvija Ausma Jākobsone ir Latvijas Mākslinieku savienības biedre kopš 1975. gada. Izstādēs piedalījusies kopš 1970. gada, viņas darbi atrodas Latvijas Kultūras ministrijā, privātkolekcijās Latvijā, Austrijā, Lielbritānijā, Francijā, ASV u.c. Pēdējos gadus Silvija Ausma Jākobsone dzīvo un glezno Ogrē un joprojām aizrautīgi pilnveido savu profesionālo meistarību.

Ziedojuma - gleznas “FOLKLORAS GRUPA” kopējā vērtība saskaņā ar Ziedotāja sniegto informāciju ir 2000 EUR (divi tūkstoši *euro*) (turpmāk – Ziedojums).

 Likuma “Par interešu konflikta novēršanu valsts amatpersonu darbībā” (turpmāk – Likums) 14. panta otrā daļa noteic, ka valsts amatpersona, kā arī koleģiālā institūcija var pieņemt ziedojumu publiskas personas institūcijas vārdā, ja ziedojuma pieņemšana valsts amatpersonai nerada interešu konfliktu un neietekmē lēmuma pieņemšanu attiecībā uz ziedotāju.

 Atbilstoši Likuma 14. panta pirmajai daļai par ziedojumu Likuma izpratnē uzskatāma mantas, tai skaitā finanšu līdzekļu, pakalpojuma, tiesību vai citāda veida labuma, izņemot publiskās infrastruktūras objektu, bezatlīdzības atvēlēšana (nodošana) publiskas personas institūcijas funkciju izpildes veicināšanai.

 Pašvaldības iestāde Ogres Vēstures un mākslas muzejs 2025. gada 21. februārī ar Silviju Ausmu Jākobsoni noslēgusi Autoratlīdzības līgumu Nr. 4-5/5/2025 par gleznošanas meistarklases sagatavošanu un novadīšanu 2025. gada 23. februārī izstādes “Gaisma” ietvaros muzeja telpās par līguma summu 134 EUR (viens simts trīsdesmit četri *euro*), kas nerada interešu konfliktu, un neietekmē lēmuma pieņemšanu attiecībā uz ziedotāju.

 Ziedotājs nav piedalījies nevienā no Pašvaldības rīkotajiem iepirkumiem. Pašvaldība attiecībā uz ziedotāju nav izdevusi administratīvos aktus, veikusi uzraudzības, kontroles, izziņas vai sodīšanas funkcijas. Starp Pašvaldību un ziedotāju nepastāv citas saistības, kuru dēļ dāvinājuma (ziedojuma) pieņemšana var veicināt nonākšanu interešu konflikta situācijā.

 Ziedotājs 2025. gada 15. aprīļa iesniegumā Pašvaldībai ir apliecinājis vēlmi ziedot gleznu “FOLKLORAS GRUPA” 2000 EUR (divi tūkstoši *euro*) vērtībā ar mērķi izteikt pateicību Ogres pilsētai un Pašvaldības domes priekšsēdētājam Egilam Helmanim.

Izvērtējot Likuma 14. panta piektajā daļā ietvertos nosacījumus, Pašvaldība konstatē, ka attiecībā uz ziedotāju divus gadus pēc ziedojuma pieņemšanas nevarētu iestāties pienākums izdot administratīvos aktus, izņemot obligātos administratīvos aktus, veikt uzraudzības vai kontroles funkcijas, kā arī ziedojuma pieņemšana nevarētu radīt interešu konfliktu vai ierobežot Pašvaldības normatīvajos aktos noteikto funkciju vai uzdevumu izpildi.

Ņemot vērā augstāk minēto, izvērtējot apstākļus atbilstoši Likuma 14. panta otrajā, trešajā un ceturtajā daļā noteiktajiem dāvinājuma (ziedojuma) pieņemšanas ierobežojumiem, konstatējams, ka nepastāv ierobežojumi, kas Pašvaldībai liedz pieņemt dāvinājumu (ziedojumu) no ziedotāja.

Atbilstoši Likuma 14. panta sestajai daļai pirms ziedojuma pieņemšanas nepieciešama augstākas amatpersonas vai koleģiālās institūcijas rakstveida atļauja.

Ņemot vērā iepriekš minēto un pamatojoties uz likuma “Par interešu konflikta novēršanu valsts amatpersonu darbībā” 14. panta otro, ceturto, piekto, sesto, vienpadsmito daļu un Pašvaldību likuma 4. panta pirmās daļas 5. punktu,

**balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Egils Helmanis, Gints Sīviņš, Igors Miglinieks, Ilmārs Zemnieks, Indulis Trapiņš, Jānis Kaijaks, Jānis Siliņš, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis),**

**"Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Atļaut** Ogres novada pašvaldībai pieņemtno Silvijas Ausmas Jākobsones, personas kods [personas kods], dāvinājumu (ziedojumu) 2000 EUR (divi tūkstoši *euro*) apmērā - gleznu “FOLKLORAS GRUPA” ( 1983. gads; izmērs 150 cm x 100 cm; materiāls audekls/eļļa).
2. **Noteikt,** ka gleznas “FOLKLORAS GRUPA” dāvinājuma (ziedojuma) mērķis ir tās eksponēšana kādā no Ogres novada izglītības iestādēm.
3. **Uzdot** Ogres novada pašvaldības Centrālās administrācijas Juridiskajai nodaļai nodrošināt dāvinājuma līguma sagatavošanu un noslēgšanu par šā lēmuma 1. punktā minēto dāvinājumu (ziedojumu).
4. **Uzdot** Ogres novada pašvaldības Centrālās administrācijas Komunikācijas nodaļai piecu darbdienu laikā pēc ziedojuma pieņemšanas publicēt Ogres novada pašvaldības oficiālajā tīmekļvietnē <https://www.ogresnovads.lv/lv> ziedotāja nosaukumu, ziedojuma priekšmetu, apjomu un atvēlēšanas mērķi. Nodrošināt, ka minētā informācija tīmekļvietnē ir pieejama divus gadus no tās publicēšanas dienas.
5. **Kontroli** par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņaparaksts)